“Nho Padre Benjamin”, kargueru di 90 metru di kumprimentu e ku kapasidadi pa transporta 150 kontentor xeiu, é mas novu naviu di karga di país.
Naviu ben di Panamá, América Central, e foi inauguradu ofisialmente es quarta fera li, dia 17, na porto di Praia.
Nun altura ki Cabo Verde sa nfrenta prublema ku transporti maritimus, Lusolines garanti ma kel barco li ta bai dinamisa sector e kurigi nisissidadi di merkadu interno na nível di transportis di karga entre-ilhas.
“ Ku kapacidadi pa karega 3.500 tonelada di karga, naviu Nhô Padre Benjamin stá kapasitadu pa para na tudu portu di país, mesmu na kês mas komplikadu (sima di Maio)”, si ki riprisentanti di Lusolines, Tatiana Sanches fla.
Di akordu ku responsável, primeru kel barku li ta nageva só na merkadu nacional, mas inpressa ka ta diskarta possibilidade di ispandi sê rota pa otus país na kosta afrikanu.
Pa alén di fazi ligason entre-ilhas, naviu Nhô Padre Benjamin ta bai sirbi pa djuda karega produtus di projecto “Ilha Verde”, ki ta faze midju e otus tipos di produtu agrikula na Paraguai (América di Sul), primeru karegamentu propi, txiga Cabo Verde na Dizembru di 2013.
Apesar di sê 35 anu di idade, Lusolines fla ma kargueru senpri ta fazeda manutenson e ta obedesi tudu kriteriu di siguransa kriadu pa Organizason Maritimu Internasional (OMT).
Pa alen, di kela, Tatiana Sanches fla ma inpresa invisti txeu na sistema di navegason e siguransa di barku ku objetivu di oferesi tudu siguransa na viagen.
ASemana
kea_Latn glg_Latn pap_Latn kea_Latn kea_Latn kea_Latn kea_Latn kea_Latn kmb_Latn